**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.12.2024, ora 08:00 – 06.12.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.12.2024, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș și Bârzava unde au fost în scădere.

Formațiunile de gheață (gheață la maluri, năboi) existente pe unele râuri aferente zonelor montane din nord – estul țării, au fost în ușoară extindere și intensificare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul hidrografic Moldova, pe unele râuri din bazinele superioare ale Ialomiței şi Prahovei, pe cursurile superioare ale Sucevei, Putnei şi pe unii afluenți ai Bistriței (Bistricioara, Iapa, Cracău) și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Cerna, pe unii afluenți din bazinul Jiului, Argeșului și din bazinul inferior al Oltului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând râurile din bazinele hidrografice Vișeu, Iza, Tur, Someș, Crasna, Barcău, Crișuri și Mureș, unde vor fi în scădere.

Sunt posibile creşteri de niveluri şi debite, pe unele râuri mici din sud – vestul și sudul țării, datorită efectului combinat al precipitațiilor lichide prognozate, cedării apei din stratul de zăpadă din zonele montane înalte și propagării.

Formațiunile de gheață existente (gheață la maluri, năboi) se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 05.12 – 06.12.2024 a fost staționar, având valoarea de 4400 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în țară (secțiunea Baziaș) va fi staționar (4400 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 05.12.2024, ora 09:00 –06.12.2024, ora 06:00**

**Administraţia Naţională de Meteorologie** (A.N.M.) a emis în data de 05.12.2024, la ora 10:00, **Informarea Meteorologică nr. 155**, conform căreia:

**- INFORMARE METEOROLOGICĂ:** ,,*În intervalul 5 decembrie, ora 22 – 7 decembrie, ora 18, temporar vor fi precipitații în cea mai mare parte a țării. Vor predomina ploile, însă în noaptea de joi spre vineri (5/6 decembrie) și în dimineața zilei de vineri, în nordul Olteniei și al Munteniei, în sudul și estul Transilvaniei și în Moldova, vor fi precipitații sub formă de lapoviță și ninsoare. Izolat se va depune polei. La munte vor predomina ninsorile și mai ales în Munții Banatului, Carpații Meridionali și în Carpații de Curbură se va depune strat de zăpadă în general de până la 10...15 cm. Se vor acumula cantități de precipitații local de 10...15 l/mp, iar îndeosebi la munte și în sud-vest, pe arii restrânse, peste 20 l/mp. Local și temporar vor fi intensificări ale vântului în zona montană înaltă, cu viteze de până la 40…60 km/h.”*

Această **Informare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ*.

**ÎN ŢARĂ**

Valorile termice diurne au fost mai scăzute decât normele perioadei în regiunile estice, la deal și la munte și s-au situat în jurul mediilor climatologice în restul țării. Cerul a fost mai mult noros. Pe parcursul zilei, au fost precipitații slabe sub formă de ploaie și burniță pe spații mici în regiunile sudice și cu totul izolat în vest și mixte în Moldova. Din orele serii, aria precipitațiilor a fost în extindere dinspre sud-vest și a cuprins majoritatea zonelor. În regiunile vestice și în cele sud-estice au fost ploi slabe sau burniță, în sud-vest au predominat ploile, iar în centru, nord, în est și la munte au fost mai ales ninsori. Izolat în județul Iași s-au menținut depunerile de polei din intervalul anterior. Vântul a suflat slab și moderat, cu ușoare intensificări noaptea pe litoral și în zona montană înaltă. Este strat de zăpadă în cea mai mare parte a zonei montane și aseară la ora 20 măsura -în platformele stațiilor meteo- până la 40...41 cm în Masivul Ceahlău și în Munții Vrancei și până la 32 cm în Munții Făgăraș și pe suprafețe mici în estul Transilvaniei și în nordul Olteniei (până la 4 cm). Temperaturile maxime s-au încadrat între -2 grade la Darabani, Cotnari, Toplița și Joseni și 7 grade la Banloc, Moldova, Nouă, Zimnicea, Hârșova și Mangalia; la ora 6 valorile termice erau cuprinse între -2 grade la Darabani, Miercurea Ciuc, Joseni și Toplița și 9 grade la Mangalia. S-a semnalat ceață la începutul zilei pe arii restrânse în nord-nord-vest și în dealurile sudice, iar noaptea în nord-est și în zona de deal din sudul țării.

*Observație: de ieri de la ora 6 au fost în vigoare 3 mesaje de atenționare cod galben pentru fenomene meteorologice periculoase imediate, 2 emise de către SRPV Cluj și 1 de către SRPV Bacău.*

**LA BUCUREŞTI**

Valorile termice diurne au fost apropiate de cele normale pentru începutul lunii decembrie. Cerul a fost mai mult noros, iar la sfârșitul nopții în unele cartiere a fost burniță. Vântul a suflat în general slab. Temperatura maximă a fost de 4 grade la Afumați și 5 grade la Filaret și Băneasa; la ora 6 se înregistrau 1 grad la Afumați și Băneasa și 2 grade la Filaret.

**3. Prognoza meteorologică în intervalul 06.12.2024, ora 09:00 –07.12.2024, ora 09:00**

**ÎN ŢARĂ**

Vremea va fi în general închisă. În Oltenia, Muntenia, Dobrogea și sudul Moldovei temporar va ploua, iar la începutul intervalului, pe arii restrânse, precipitațiile vor fi și sub formă de lapoviță și trecător ninsoare. În centrul și posibil în nordul Moldovei, Maramureș și estul Transilvaniei la începutul zilei, local va mai ninge slab, apoi vor fi precipitații mixte. În restul teritoriului, precipitații slabe predominant sub formă de ploaie se vor semnala mai ales pe parcursul nopții. La munte vor predomina ninsorile. Izolat vor fi condiții de polei. Vântul va sufla slab și moderat, cu ușoare intensificări la munte, iar ziua și în sudul Banatului. Temperaturile maxime se vor încadra în general între 2 și 9 grade, iar cele minime vor fi cuprinse între -2 și 6 grade, mai mari pe litoral până spre valori în jurul a 8 grade. Pe alocuri, îndeosebi dimineața și noaptea se va forma ceață.

**LA BUCUREŞTI**

Vremea va fi închisă. Temporar va ploua slab, iar dimineața, trecător vor fi posibile precipitații și sub formă de lapoviță. Vântul va sufla slab și moderat. Temperatura maximă va fi de 4...5 grade, iar cea minimă de 1...2 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Agenţia pentru Protecţia Mediului*** ***Suceava*** revine cu informații despre poluarea accidentală cu ape uzate menajere a pârâului necodificat Valea Ursoaica care a fost semnalată în data de 28.11.2024, la ora 13:55, în zona comunei Moara, sat Moara Nica, județul Suceava. În urma deplasării la fața locului a reprezentanților S.G.A. Suceava, s-a constatat că apele uzate menajere refulau dintr-un cămin de canalizare de pe strada Ion Grămadă, deversau în rigola stradală, după care se scurgeau în albia cursului de apă nepermanent Valea Ursoaica, afluent necadastrat al pârâului Strâmbu.

Responsabil de poluare este Primăria Comunei Moara, deținătorul rețelei de canalizare.

S.G.A. Suceava a dispus Primăriei Comunei Moara măsuri urgente de stopare a deversării de ape uzate prin deblocarea rețelei de canalizare și asigurarea funcționării corespunzătoare a acesteia, primăria intervenind în acest sens în data de 28.11.2024, în jurul orei 18:30.

Analizele efectuate la probele de apă uzată și de suprafață, prelevate în data de 28.11.2024 de laboratorul S.G.A. Suceava, au indicat următoarele:

- apa uzată neepurată prezenta depășiri numai la indicatoru amoniu (de peste 3 ori);

- apa pârâului nepermanent Valea Ursoaica prezenta o ușoară degradare a calității în aval de confluența cu evacuarea de ape uzate, prin creșterea concentrației de amoniu de la 0,109 mg/l în amonte, la 1,967 mg/l pe un tronson·de circa 100 m în aval;

- apa pârâului Strâmbu își menține clasa a II-a de calitate aval ca și amonte de confluență.

În concluzie, se constată că evacuarea de ape uzate a avut un impact local, pe un tronson mic al pârâului nepermanent Valea Ursoaica, datorită debitului redus și a concentrațiilor reduse de poluanți. S.G.A. Suceava va aplica primăriei sancțiunile prevăzute de lege.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 04.12.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 05.12.2024, la ora 10:00, unei poluări accidentale a aerului, cu o cantitate de aproximativ 221 Smc de gaze, în zona localităţii Nerău, judeţul Timiş, din cauza unei avarii la colectorul de distribuţie gaze LTS Călacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere în data de 05.12.2024, la ora 13:00.

1. **În domeniul solului şi vegetaţiei**

***Agenţia pentru Protecţia Mediului*** ***Argeș*** informează despre producerea, în data de 04.12.2024, la ora 17:30, unei poluări accidentale a solului cu 60 litri de apă de zăcământ și 30 litri de țiței, la 200 de metri de Sonda 548 (Sector Târgoviște Vest), județul Argeș, din cauza unei avarii la o conductă ce aparține OMV Petrom SA. A fost afectată o suprafață de 35 mp de teren agricol (privat). S-a oprit funcționarea sondei și s-a izolat conducta. Se vor lua măsuri pentru remedierea avariei și curățarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 04.12.2024-05.12.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**